Politiet kalder det en familietragedie, at en niårig pige er blevet dræbt i Bindslev i Vendsyssel onsdag.

En niårig pige er blevet dræbt i Bindslev i Vendsyssel onsdag aften. Moren til pigen er blevet anholdt, oplyser Nordjyllands Politi.

»En niårig pige er onsdag aften blevet dræbt på en adresse i Bindslev ved Hjørring. Politiet betragter sagen som en familietragedie,« skriver vagtchef Heine Hansen i en pressemeddelelse.

Politiet blev alarmeret om tragedien, da en person ringede til 112 og fortalte, at et barn var blevet dræbt.

Huset på Grønningen i Bindslev, hvor familietragedien fandt sted. Foto: Rasmus Skaftved Vis mere Huset på Grønningen i Bindslev, hvor familietragedien fandt sted. Foto: Rasmus Skaftved

Opkaldet kom klokken 21.11, men politiet ønsker over for Ritzau ikke at oplyse, hvem der slog alarm.

Da betjente først nåede frem til stedet, var pigen fortsat i live. Hendes liv stod dog ikke til at redde.

»Fremme på stedet fandt en politipatrulje den niårige pige svært kvæstet. Pigen blev hastigt bragt til Hjørring Hospital, hvor hun senere afgik ved døden,« skriver Heine Hansen.

Pigens 27-årige mor er blevet anholdt og sigtet for drabet. Hun er selv kommet til skade.

Flaget er på halv på Bindslev Skole, hvor den dræbte niårige pige var elev. Foto: Rasmus Skaftved Vis mere Flaget er på halv på Bindslev Skole, hvor den dræbte niårige pige var elev. Foto: Rasmus Skaftved

Da politiet betragter sagen som en familietragedie, ønsker vagtchefen ikke at kommentere sagen yderligere.

Det har derfor ikke været muligt at få oplysninger om morens tilstand, eller hvordan pigen har mistet livet.

Vagtchef Heine Hansen bekræfter over for Ritzau, at kvinden vil blive fremstillet i grundlovsforhør torsdag. Det vil formentlig ske ved middagstid.

De pårørende er blevet underrettet.

Når mor og far slår ihjel * 15. juni 2016: En niårig pige dør efter at være blevet hårdt såret i sit hjem i Bindslev i Vendsyssel. Omstændighederne er fortsat ikke klarlagt, men pigens 27-årige mor er anholdt og sigtet for drab. * 11. juni 2016: En halvandet år gammel dreng findes død i sin fars lejlighed i Albertslund af sin mor. Drengens far, som moren er skilt fra, er mistænkt for at have dræbt drengen. Faderen blev samme dag fundet død efter at være blevet ramt af et tog. Han havde forinden truet med at begå selvmord. * 10. december 2015: En fireårig dreng findes død i en lejlighed i Aarhus. Moren indrømmer at have kvalt sønnen med en pude og forklarer sin ugerning med, at hun ikke længere kunne overskue, "hvordan han skulle få et godt liv". Kvindens samlever sigtes også. * 15. oktober 2015: En 36-årig kvinde springer med sin knap toårige datter i favnen ud fra en lejlighed på tredje sal i Høje-Taastrup. Hverken mor eller datter overlever springet. * 10. marts 2011: En 46-årig kvinde i Svendborg dræber sin syvårige datter og tager derefter sit eget liv. Kvinden har opstillet en havegrill indenfor, så begge bliver kulilteforgiftet. Derudover har hun lagt en pude over pigens ansigt. * 9. februar 2011 skyder og dræber en 44-årig familiefar sine tre børn på to, otte og ti år i Birkerød. Han forsøger at tage sit eget liv. * En far med dårlig økonomi skyder i december 2010 sin otteårige søn med et jagtgevær i Løgten nær Aarhus. Derefter skyder han sig selv. * I foråret 2010 dræber en 50-årig familiefar fra Greve sine to døtre på 18 og 12 år og sin hustru og forsøger derefter at begå selvmord. Manden bliver idømt fængsel på livstid, men vælger at anke dommen. Han har problemer med ægteskab og økonomi. * I januar 2010 forsøger en 45-årig far fra Køge at begå selvmord, efter at han har dræbt sin søn på ni år og datter på 12. Begge børn er blevet stukket med kniv, og drengen bliver desuden kvalt. Faren har forgæves kæmpet imod morens ønske om skilsmisse og har mistet sit job. Han bliver idømt en behandlingsdom. * I august 2009 slår en far sin 13-årige datter så mange gange med en svensknøgle i en lejlighed i Odense, at hun mister livet. * I december 2008 mister en pige på kun 17 måneder livet, da hun og hendes mor bliver kvalt af faren på Spættevej i Aarhus. Dobbeltdrabet udløser en dom på 16 års fængsel. * I november 2007 bliver to drenge på fire og 10 år kvalt af deres mor i Frederikshavn. Børnenes mor forklarer, at hun var desperat. Hun bliver idømt 14 års fængsel.

/ritzau/